Hulde gebring aan plasingsagent wat aan Covid-19 sterfMoonyeenn Lee (middel) saam met haar seun David en dogter Cindy. Foto: Leigh Page/Facebook Huldeblyke stroom in vir die legendariese plasingsagent Moonyeenn Lee wat oor die naweek oorlede is. “Sy was bekend as een van Suid-Afrika se voorste agente en het van die land se bekendste akteurs verteenwoordig,” het Nathi Mthethwa, minister van sport, kuns en kultuur, gesê. Lee is Saterdagoggend in die ouderdom van 76 in Johannesburg dood. Volgens ŉ verklaring van die Moonyeenn Lee Associates-agentskap is sy dood weens komplikasies wat deur Covid-19 veroorsaak is. In haar loopbaan, wat oor bykans vyf dekades strek, was sy betrokke by die rolverdeling van rolprente soos die Oscar-bekroonde Tsotsi, Fanie Fourie’s Lobola, Mandela: Long Walk To Freedom, Hotel Rwanda, Blood Diamond en Black Panther. Sy was ook betrokke by die Emmy-bekroonde reeks Homeland. Lee is in haar loopbaan vir twee Emmy-toekennings benoem. ’n Hoogtepunt in haar roemryke loopbaan was toe sy die eerste Suid-Afrikaanse lid geword het van die Academy of Motion Picture Arts and Sciences wat jaarliks vir die Oscar-toekennings stem en die Television Academy wat vir die Emmys stem. “Sy het baie vir akteurs omgegee en was ’n vreeslose verdediger van hul regte. Sy het oor die wêreld heen gereis en vervaardigers en regisseurs aan Suid-Afrikaanse akteurs voorgestel. Sy het deurgaans alles in haar vermoë gedoen om hulle te oortuig om plaaslike akteurs eerder as buitelandse akteurs te gebruik en haar toewyding het vrugte afgewerp,” het Mthethwa gesê. Volgens die Moonyeenn Lee Associates-agentskap het Lee gehelp om die loopbane van talle akteurs, vervaardigers en skrywers te vorm deur haar brutale eerlikheid en passie. “Die Suid-Afrikaanse rolprentbedryf het ŉ ikoon en formidabele kampioen van die kunste verloor.” Sy is in 2017 met die Lionel Ngakane-toekenning vereer vir haar lewenslange bydrae tot die bedryf. Lee laat haar seun, David Lee, en dogter, Cindy Lee, agter.